  Анжелика Тихонова корреспондент 9-тӥ куартолэзе Удмуртиын улӥсьёсты «Вормон Нунал пӧртэм кылъёсын» («День Победы на разных языках») калыккуспо культурно-патриотической акцие пыриськыны но «День Победы» кырӟанэз пӧртэм кылъёсын кырӟаны ӧтё. Со сярысь элькунысь йӧскалык политикая министерстволэн пресс-службаез ивортэ. Акциез ортчытон понна pobeda-2020.ru сайтын нимысьтыз интерактивной панель ужалоз, кудаз караоке сервис но Россиысь, азьвыл Совето Союзысь но дунне вылысь калыкъёслэн кылъёсынызы чурысь чуре берыктэмъёсты пыртозы. Кырӟанэз оглом 100-лэсь трос кылъёсын быдэстыны луоз. Панель 7-тӥ куартолэзе ужаны кутскоз. Кырӟанэз быдэстэм сяна, мылкыд карисьёс сайт пыр ик ас кырӟаменызы видео гожтыны, сое чӧлсконпусъя келяны но мерлыко вотэсъёсысь ас бамъёсазы поттыны быгатозы. Акцилы йылпумъянъёсъя вожвылъяськон ортчоз, тужгес усто ужъёсты валтӥсь телеканалъёсын возьматозы но интернет пыр ужась ивортодэт вӧлмытӥсь огазеяськонъёслэн сайтъёсазы поттозы Пусъём, туннэ нуналлы акцие пыриськыны дась луэмзэс Роскосмос (кырӟанэз орбитае потэм космонавтъёс быдэстозы), Россиысь обороная министерство (Сириын службазэс нуисьёс кырӟалозы), Росгвардия (пӧртэм йӧскалык улосвылъёсын ужасьёс ас кылъёсынызы быдэстозы) веразы ини. Акцие пыриськон понна куронъёсын но «День Победы» кырӟанлэн пӧртэм кылъёсы берыктэм текстъёсыныз тодматскыны  луэ.  Тодэ вайытом, азьвылгес Удмуртия «Наш День Победы» акцие пыриськиз.  Тегъёс: Мерлык Ижкар Удмуртия ВормонНунал БыдӟымАтыкайож кырӟан  